依韻酬毋湜推官
作者：范仲淹
朝代：宋

paragraphs: 聖門非入室，文陣敢争盟。
不意棲雲閣，何才隷月卿。
珍羣憐未至，霄鶚引脩程。
直舍有仙味，祕庭無俗聲。
午陰宫樹綠，宵刻禁鐘清。
奉制歌三秀，稱觴聽六英。
恩輝孤易感，交結淡難成。
新髪鑑中改，舊山天際横。
纓思漁父濯，春伴隼旟行。
桃浪觀秦塞，薫風省舜城。
幾多興廢跡，重疊古今情。
進退思先覺，蹉跎畏後生。
見詒如美衮，欲報乏英瓊。
浄揖澄江練，高窺擢露莖。
復驚聞正始，終仰輔登閎。
好勵圖南志，翺翔覽四瀛。